РЕГЛАМЕНТ (ЕО) № 206/2008 НА КОМИСИЯТА
от 5 март 2008 година
за определяне на коефициента на разпределение, приложим към заявленията за лицензии за внос, подадени в периода от 22 до 29 февруари 2008 г. в рамките на тарифната квота, открита с Регламент (ЕО) № 1002/2007 за ориза с произход от и идващ от Египет
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1785/2003 на Съвета от 29 септември 2003 г. относно общата организация на пазара на ориз (1),
като взе предвид Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (2), и по-специално член 7, параграф 2 от него,
като има предвид, че:
(1)
Регламент (ЕО) № 1002/2007 на Комисията (3) откри годишна тарифна квота за внос, за пазарна година, в размер на 32 000 тона ориз, попадащ под код по КН 1006, с произход от и идващ от Египет (пореден номер 09.4094).
(2)
От предоставената информация съгласно член 5, буква a) от Регламент (ЕО) № 1002/2007 става ясно, че заявленията, подадени в периода от 22 февруари 2008 г. от 13 часа (брюкселско време) до 29 февруари 2008 г., 13 часа (брюкселско време), в съответствие с член 2, параграф 3 от горепосочения регламент, се отнасят за количества, по-големи от наличните. Поради това следва да се определи до каква степен могат да бъдат издавани лицензии за внос, като се определи коефициентът на разпределение, който ще се прилага към заявените количества.
(3)
Следва да се преустанови и подаването на нови заявления за лицензии за внос по смисъла на Регламент (ЕО) № 1002/2007 до края на текущия квотен период, в съответствие с член 3, параграф 3, първа алинея от горепосочения регламент,
ПРИЕ НАСТОЯЩИЯ РЕГЛАМЕНТ:
Член 1
1. Заявленията за лицензии за внос на ориз с произход от и идващ от Египет, отнасящи се до квотата по Регламент (ЕО) № 1002/2007, подадени от 22 февруари 2008 г. от 13 часа (брюкселско време) до 29 февруари 2008 г., 13 часа (брюкселско време), са основание за издаване на лицензии за количествата, посочени в заявленията, към които се прилага коефициент на разпределение в размер на 22,728704 %.
2. Подаването на нови заявления за внос, считано от 29 февруари 2008 г., 13 часа (брюкселско време), се преустановява до края на текущия квотен период.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 март 2008 година.